《渡黄河》
清代·毛际可

晨兴理轻策，咫尺阻长河。是时当伏秋，激浪涌嵯峨。

中流风怒号，嘘吸愁鲸鼍。同侣皆动色，将伯欲如何。

舟子谈笑馀，顾视颜愈和。扬帆复理楫，枕席恬然过。

始知镇定力，可以靖风波。谋事苟若是，经营岂在多。

作者简介：（ 1633—1708）清浙江遂安人，字会侯，号鹤舫。顺治十五年进士，授彰德府推官，历城固、祥符等知县，兴水利，禁横暴，所至有善政。在浙江与毛奇龄齐名，学问不及奇龄之博，文章则在奇龄之上。又能画。有《春秋三传考异》、《安序堂文钞》、《松皋诗选》、《拾余诗稿》、《浣雪词钞》。